SAWAD ดีดบวก 3% ทำ “ออลไทม์ไฮ” โบรกชี้รับผลดี กนง.หั่นดอกเบี้ยกดต้นทุนลดฮวบ
SAWAD ดีดบวก 3% ทำ "ออลไทม์ไฮ" โบรกชี้รับผลดี กนง.หั่นดอกเบี้ยกดต้นทุนลดฮวบ
SAWAD ดีดบวก 3% ทำ "ออลไทม์ไฮ" โบรกชี้รับผลดี กนง.หั่นดอกเบี้ยกดต้นทุนลดฮวบ
6 ก.พ. 2563

ผู้สื่อข่าวรายงานว่า ราคาหุ้น บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ณ เวลา 10.44 น. อยู่ที่ระดับ 77 บาท บวก 2 บาท หรือ 2.67% สูงสุดที่ระดับ 77.50 บาท ต่ำสุดที่ระดับ 75.25 บาท ด้วยมูลค่าการซื้อขาย 252.56 ล้านบาท พร้อมทำจุดสูงสุดใหม่ตั้งแต่เข้าซื้อขายในตลาดหลักทรัพย์ (ออลไทม์ไฮ)

ด้าน บล.เอเชีย เวลท์ ระบุในบทวิเคราะห์ โดยมองว่า SAWAD ได้รับประโยชน์จากอัตราดอกเบี้ยขาลง ซึ่งส่งผลต่อต้นทุนทางการเงินของบริษัทลดลง นอกจากนี้การปรับเปลี่ยนพอร์ตสินเชื่อกลุ่มที่การแข่งขันไม่รุนแรง เช่น สินเชื่อ Land for Loan หรือ สินเชื่อรถยนต์บางประเภท ไปให้ BFIT เป็นผู้ดำเนินการ คาดจะช่วยเพิ่ม Room การขึ้นอัตราดอกเบี้ยกู้ยืมได้บางส่วน ซึ่งส่งผลต่ออัตราส่วนต่างอัตราดอกเบี้ย (NIM) ที่ดีขึ้น
ทั้งนี้บริษัทตั้งเป้าการเติบโตของสินเชื่อปี 2563 อยู่ที่ 20-25% และตั้งเป้าขยายสาขาเป็น 4,500 สาขาภายในสิ้นปี 2020 จากปัจจุบันที่ประมาณ 3,500 สาขา
พร้อมกันนี้ประเมินกำไรสุทธิไตรมาส 4/62 ทำจุดสูงสุด (New High) อีกไตรมาส อยู่ที่ 998 ล้านบาท เพิ่มขึ้น 20.2% จากปีก่อน และ 5.4% จากไตรมาสก่อน หนุนจากการขยายตัวอย่างแข็งแกร่งของสินเชื่อ โดยประเมินตัวเลขสินเชื่อ ณ สิ้นปี 2562 อยู่ที่ 3.5 หมื่นล้านบาท เพิ่มขึ้น 19.1% จากปีก่อน และ 4.5% จากไตรมาสก่อน ด้านค่าใช้จ่าย คาดอัตราส่วนค่าใช้จ่ายในการดำเนินงานต่อรายได้ (Cost-to-Income Ratio) จะปรับขึ้นเล็กน้อยอยู่ที่ 37.0% เทียบกับไตรมาส 3/62 ที่ 35.8% เนื่องจากมีการบันทึกค่าใช้จ่ายโบนัสพนักงานเข้ามาในไตรมาสนี้